ივან ცანკარი
ივან ცანკარი (სლოვენ. Ivan Cankar; დ. 10 მაისი 1876, ვრხნიკა — გ. 11 დეკემბერი 1918, ლიუბლიანა) — სლოვენიელი მწერალი, პროზაიკოსი, დრამატურგი, პუბლიცისტი. დაიბადა 1876 წელს ვრხნიკაში, ლიუბლიანისს სამხრეთით მდებარე პატარა ქალაქში. იყო ღარიბი ოჯახის მერვე შვილი. 1882-1888 წლებში სწავლობდა დაწყებით სკოლაში, რომელიც წარმატებით დაამთავრა. შემდეგ ადგილობრივი მეცენატის წყალობით ლიუბლიანაში შევიდა რეალურ სკოლაში. 1896 წელს სასწავლების დამთავრების შემდეგ საინჟინრო საქმის შესასწავლად წავიდა ვენაში. ერთ თვეში გადავიდა ვენის უნივერსიტეტის სლავისტიკისა და რომანისტიკის ფაკულტეტზე. 1897 წელს დაბრუნდა ვრხნიკაში. 1898 წელს მცირე ხნით ცხოვრობდა პულაში, შემდეგ ისევ დაუბრუნდა ვენას. 1907 წელს მცირე ხნით კვლავ ბრუნდება სამშობლოში, წარუმატებელი საარჩევნი კამპანიის შემდეგ კი ისევ ავსტრიას უბრუნდება. ივან ცანკარმა წერა სტუდენტობის დროს დაიწყო. მისი პირველი გამოქვეყნებული ნამუშევარი იყო ბალადა „ივან კაციანარი“ (სლოვენ. Ivan Kacijanar, 1893).